Ylen MOT-ohjelmassa hopeaveden puolesta puhuneita naisia epäiltiin pahoinpitelystä.

MOT:n haastattelussa toinen äideistä kertoi antaneensa lapsilleen hopeavettä antibioottien sijaan ja laittaneensa hopeavettä korvaan, jos lapsilla oli korvatulehduksia.­

Pohjanmaan kihlakunnansyyttäjä on päättänyt, ettei hän nosta syytettä hopeavettä lapsilleen antaneita kahta äitiä vastaan. Äidit kertoivat hopeaveden käytöstä Ylen MOT-ohjelmassa marraskuussa 2017. Ohjelman nähnyt yksityishenkilö teki äideistä rikosilmoituksen.

Poliisi kuulusteli äidit epäiltyinä pahoinpitelystä. Kihlakunnansyyttäjä Peter Levlin päätti kuitenkin perjantaina, ettei hän nosta syytettä. Asiassa ei syyttäjän mukaan ole selvitystä siitä, että lasten terveyttä olisi vahingoitettu tai vaarannettu.

MOT:n haastattelussa toinen äideistä kertoi antaneensa lapsilleen hopeavettä antibioottien sijaan ja laittaneensa hopeavettä korvaan, jos lapsilla oli korvatulehduksia. Toinen kertoi laittavansa pienen määrän hopeavettä tyttärensä juomapulloon pitääkseen sen puhtaana ja jotta tytär saisi tarpeeksi hopeaa.

Asiantuntijoiden mukaan hopeaveden sisäiseen käyttöön liittyy vakavia turvallisuusriskejä.

Esitutkinnassa epäillyt äidit puhuivat hopeaveden terveysriskeistä eri tavalla kuin tv-haastattelussa. Poliisille he sanoivat antaneensa hopeavettä vain kerran kauan sitten. Puolustuksena esitettiin myös, että he olisivat saaneet tietää terveysriskeistä vasta tv-ohjelman jälkeen.

Syyttäjän mukaan on selvitetty, että naiset päättivät antaa hopeavettä lapsilleen tietoisina terveysriskeistä. Jälkikäteen ei kuitenkaan pysty selvittämään, mikä versio lapsille annetuista määristä on paikkansa pitävä. Ei kuitenkaan ole myöskään viitteitä siitä, että lasten terveys olisi vahingoittunut hopeaveden johdosta. Näin ollen syyttäjä ei nostanut syytettä.